Document ID: 31997R0494

Ir-regolament tal-kummissijoni (KE) Nru 494/97
tat-18 ta' Marzu 1997
li jimmodifika r-Regolament tal-Kummissjoni (KEE) Nru 2868/88 li jistabbilixxi regoli dettaljati għall-applikazzjoni ta' l-Iskema ta' Spezzjoni Internazzjonali Konġunta adottata mill-Organizzazzjoni tas-Sajd tal-Majjistral ta' l-Atlantiku (NAFO)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 1956/88 tad-9 ta' Gunju 1988 [1], li jistabbilixxi regoli dettaljati għall-applikazzjoni ta' l-Iskema ta' Spezzjoni Internazzjonali Konġunta adottata mill-Organizzazzjoni tas-Sajd tal-Majjistral ta' l-Atlantiku kif l-aħħar emendat mir-Regolament tal-Kunsill (KE) Nru 3067/95 [2] u b'mod partikolari l-Artikolu 4 tiegħu,
Billi r-Regolament tal-Kummissjoni (KEE) Nru 2868/88 [3] jiffissa ċerti regoli għall-implimentazzjoni ta' l-Iskema ta' Spezzjoni Internazzjonali Konġunta u r-Regolament tal-Kunsill (KEE) Nru 1956/88;
Billi l-Kunsill fl-interess tat-titjib tal-kontroll u l-infurzar ta' miżuri fil-limiti taż-Żona ta' Regolament tan-NAFO, adotta r-Regolament tal-Kunsill (KE) Nru 3067/95 u mmodifika r-Regolament (KEE) Nru 1956/88 f'dak illi jirrigwarda l-Iskema ta' Spezzjoni Internazzjonali Konġunta;
Billi huwa approprjat illi jiġu stabbiliti regoli dettaljati għall-applikazzjoni ta' dispożizzjonijiet ġodda għall-iskema msemmija partikolarment dawk li għandhom x'jaqsmu ma' l-ispezzjoni ta' bastimenti tas-sajd tal-Komunità li joperaw fiż-żona tan-NAFO u li huma suspettati li kkomettew ksur apparenti kbir;
Billi huwa approprjat li d-dettalji ta' l-awtoritajiet kompetenti ta' l-Istati Membri involuti għandhom jitniżżlu fl-Anness għal dan ir-Regolament;
Billi għalhekk huwa approrjat li jiġi modifikat ir-Regolament tal-Kummissjoni (KEE) Nru 2868/88;
Billi l-miżuri adottati bir-Regolament huma konformi ma' l-opinjoni tal-Kumitat tat-Tmexxija għas-Sajd u l-Akwakultura,
ADDOTTA DAN IR-REGOLAMENT:
L-Artikolu 1
Ir-Regolament (KEE) Nru 2868/88 huwa emendat b'dan li ġej:
1. L-Artikoli 4(a) u 4(b) li ġejjin huma inseriti:
"L-Artikolu 4(a)
1. Meta l-awtoritajiet approprjati ta' l-Istat Membru tal-bandiera jiġu notifikati, skond il-paragrafu 10(iii) ta' l-Anness għar-Regolament (KEE) Nru 1956/88, minn spettur tan-NAFO bi ksur apparenti serju, kif elenkat fil-paragrafu 9 ta' l-Anness għar-Regolament (KEE) Nru 1956/88, kommess minn bastiment tas-sajd li jtella' l-bandiera tiegħu jew meta l-Kummissjoni tirċievi dan it-tagħrif, dawn l-awtoritajiet xierqa u l-Kummissjoni għandhom minnufih jinfurmaw lil xulxin b'dan.
2. Bħala riżultat tal-wasla tat-tagħrif skond il-paragrafu 1 u tan-notifika minn Parti Kontraenti oħra jew minn spetturi tal-Komunità assenjati għall-iskema ta' ksur apparenti serju kif elenkat fil-paragrafu 9 ta' l-Anness għar-Regolament (KEE) Nru 1956/88, kommess minn bastiment tal-Komunità, il-Kommissjoni f'kooperazzjoni ma' l-Istat Membru tal-bandiera, għandha tiżgura li l-bastiment huwa spezzjonat fi żmien 72 siegħa minn spettur awtorizzat kif dovut.
3. Il-Kummissjoni u l-Istat Membru tal-bandiera għandhom jikooperaw sabiex jiddeterminaw mill-iktar fis possibbli jekk l-ispezzjoni msemmija fil-paragrafu 2 għandhiex issir minn spettur tal-Komunità assenjat għall-iskema jew minn spettur maħtur mill-awtoritajiet xierqa ta' l-Istat Membru tal-bandiera.
4. L-ispettur awtorizzat kif dovut għandu jitla' abbord il-vapur tas-sajd involut u għandu jeżamina l-elementi li jikkostitwixxu l-ksur apparenti serju misjub mill-ispettur tan-NAFO u għandu mill-iktar fis possibbli jittrasmetti lill-awtorità xierqa ta' l-Istat Membru tal-bandiera u lill-Kummissjoni r-riżultati ta' l-eżami tiegħu.
5. Wara n-notifika tar-riżultati tiegħu u jekk il-ksur apparenti huwa serju, skond it-tifsira ta' ksur fil-paragrafu 9 ta' l-Anness għar-Regolament (KEE) Nru 1956/88, l-awtorità xierqa ta' l-Istat Membru tal-bandiera għandha, jekk teħtieg is-sitwazzjoni, fi żmien 24 siegħa, hi stess teħtieġ jew tawtorizza l-ispettur awtorizzat kif dovut biex jeħtieġ il-vapur jipproċedi lejn port nominat skond il-paragrafu 10(ii) ta' l-Anness għar-Regolament (KEE) Nru 1956/88.
L-iskadenza msemmija fl-ewwel subparagrafu tista' tigi estiża mill-Kummissjoni fuq talba ta' l-Istat Membru indirizzata lill-Kummissjoni, sa massimu ta' 72 siegħa.
Fil-każ ta' diverżjoni, l-ispettur awtorizzat kif dovut għandu jieħu l-miżuri kollha meħtieġa sabiex jiżgura s-sigurtà u l-kontinwità ta' l-evidenza inkluż, kif approprjat, li jissiġilla l-istiva tal-bastiment għal spezzjoni eventwali fil-moll.
6. Mal-wasla fil-port ta' diverżjoni, il-bastiment sospett għandu jkun soġġett għal spezzjoni akkurata li ssir taht l-awtorità ta' l-Istat Membru tal-bandiera, li tista' tkun assistita minn spettur tan-NAFO jew minn kull Parti Kontraenti oħra li tixtieq tieħu sehem. L-Istat Membru tal-bandiera għandu minnufih jgħarraf lill-Kummissjoni bir-riżultati ta' l-ispezzjoni, billi juża l-formola fl-Anness I għal dan ir-Regolament, u bil-miżuri li ħa biex jittratta l-ksur.
7. Jekk l-awtorità xierqa ta' l-istat tal-bandiera ma teħtieġx li l-bastiment jiġi mdawwar għal port skond il-paragrafu 10(ii) ta' l-Anness għar-Regolament (KEE) Nru 1956/88, hija għandha tgħarraf lill-Kummissjoni minnufih bir-ragunijiet li fuqhom ibbażat din id-deciżjoni. Il-Kummissjoni għandha eventwalment tgħarraf lis-Segretarjat Esekuttiv tan-NAFO b'dik id-deċiżjoni u bir-raġunijiet tagħha.
L-Artikolu 4(b)
1. Meta l-ispetturi tal-Komunità jisuspettaw illi vapur tas-sajd li jtella' l-bandiera ta' Parti Kontraenti kkommetta xi ksur serju elenkat fil-paragrafu 9 ta' l-Anness għar-Regolament tal-Kunsill (KEE) Nru 1956/88, l-ispetturi in kwistjoni għandhom, fi żmien 24 siegħa, jgħarrfu lill-awtoritajiet approprjati ta' l-istat tal-bandiera involut u lis-Segretarjat Esekuttiv tan-NAFO b'dan, u jfornuhom bl-elementi kollha li fuq il-bażi tagħhom huma ħarrku dak il-bastiment li kkommetta ksur apparenti serju. Il-Kummissjoni għandha tibgħat lill-Istati Membri kopja tan-notifika indirizzata lis-Segretarjat Esekuttiv tan-NAFO.
2. Il-Kummissjoni għandha tiddeċiedi, bi ftehim mal-Parti Kontraenti responsabbli għall-bastiment, jekk spettur tal-Komunità għandux jibqa' abbord meta l-vapur jigi ddevjat. Il-Kummissjoni għandha tiddeċiedi ukoll jekk spettur tal-Komunità għandux ikun preżenti matul l-ispezzjoni akkurata tal-vapur issuspettat, fil-port".
2. Fl-Artikolu 9, il-kliem introduttorju għandu jiġi sostitwit b'dan li gej:
"Kull Stat Membru għandu jinnotifika lill-Kummissjoni sal-25 ta' Jannar ta' kull sena għall-perjodu mill-1 ta' Lulju sal-31 ta' Diċembru, u sal-25 ta' Awissu ta' kull sena għall-perjodu mill-1 ta' Jannar sat-30 ta' Ġunju, bit-tagħrif meħtieġ fil-punti 1 u 2 ta' dan l-Artikolu, skond il-mudell fl-Anness II, kif ukoll bit-tagħrif meħtieġ fil-punt 3 ta' dan l-Artikolu, skond il-mudell fl-Anness III:"
3. Il-punt 3 li ġej għandu jiżdied ma' l-Artikolu 9:
"3. Kull differenza sinifikanti bejn il-pożizzjoni tal-bastiment tas-sajd tal-Komunità reġistrat fir-"rapport tan-NAFO" u l-pożizzjoni attwali stabbilita fil-waqt ta' l-ispezzjoni tal-bastiment."
4. L-Artikolu 9(a) li gej huwa inserit:
"L-Artikolu 9(a)
It-trasmissjoni ta' tagħrif bejn l-awtoritajiet kompetenti ta' l-Istati Membri u l-Kummissjoni għandhom jsiru permezz ta' l-awtoritajiet xierqa li d-dettalji tagħhom huma mniżżlin fl-Anness IV."
5. L-Annessi I sa IV għal dan ir-Regolament huma miżjuda.
L-Artikolu 2
Dan ir-Regolament għandu jidħol fis-seħħ fis-seba' jum wara dak tal-publikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fil-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Marzu 1997.

Labels: 12
8
13
6